ออมสินอ่วมหนี้เสียฐานราก
ออมสิน อ่วมพิษเศรษฐกิจ ตั้งเป้าปีนี้โตชะลอ คาดกำไรหด พร้อมตั้งศูนย์ติดตามหนี้ทั่วประเทศ หลังหนี้เสียขยับ
13 ม.ค. 2560

ออมสิน อ่วมพิษเศรษฐกิจ ตั้งเป้าปีนี้โตชะลอ คาดกำไรหด พร้อมตั้งศูนย์ติดตามหนี้ทั่วประเทศ หลังหนี้เสียขยับ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า คาดว่าหนี้ที่ไม่ก่อให้เกิดรายได้หรือเอ็นพีแอล ในปี 2560 จะขยับขึ้นเล็กน้อยจาก 3.87 หมื่นล้านบาท หรือ 2.04% ของสินเชื่อรวมในปี 2559 มาอยู่ที่ 2.2% โดยธนาคารจะตั้งฝ่ายเฝ้าติดตามสถานการณ์หนี้เสียอย่างใกล้ชิด พร้อมเปิดศูนย์ติดตามการแก้ไขหนี้ เพื่อเฝ้าดูแลและเฝ้าระวังหนี้เสีย เบื้องต้นเปิดศูนย์ที่สำนักงานใหญ่และจะกระจายไปตามสาขาทั่วประเทศ
"ยอดหนี้เสียที่เพิ่มขึ้น มองว่าจะมาจากเศรษฐกิจฐานราก ราคาสินค้าเกษตรยังไม่ดีขึ้นส่งผลต่อการชำระหนี้คืน ซึ่งก็เป็นไปตามแนวโน้มที่ธนาคาร แห่งประเทศไทย หรือ ธปท.มองว่ายอด เอ็นพีแอลจะเพิ่มสูงขึ้นในปีนี้" นายชาติชาย กล่าว
อย่างไรก็ตาม ในปีนี้ธนาคารตั้ง เป้าหมายปล่อยสินเชื่อเพิ่มขึ้นสุทธิ 5.8 หมื่นล้านบาท เติบโต 3% ส่งผลให้ยอดสินเชื่อคงค้าง ณ สิ้นปี 2560 จะสูงกว่า 2 ล้านล้านบาท ด้านเงินฝากตั้งเป้าหมายเพิ่มขึ้นสุทธิ 6.4 หมื่นล้านบาท เติบโต 3% ขณะที่เป้าหมายทำกำไรสุทธิอยู่ที่ 2.1 หมื่นล้านบาท ลดลงจากปี 2559 ที่มีกำไรสุทธิหลังหักสำรอง 2.5 หมื่นล้านบาท
สำหรับผลการดำเนินงานในปี 2559 ธนาคารมียอดสินเชื่อคงค้างที่ 1.9 ล้านล้านบาท ลดลงจากปี 2558 กว่า 1.78 หมื่นล้านบาท หรือ 0.93% มียอดเงินฝากคงค้าง 2.16 ล้านล้านบาท เพิ่มขึ้นกว่า 7.76 หมื่นล้านบาท หรือ 3.73% มีสินทรัพย์รวมกว่า 2.59 ล้านล้านบาท เพิ่มขึ้นกว่า 1.09 แสนล้านบาท หรือ 4.55%
นอกจากนี้ ในปี 2559 ธนาคารจะมีค่าใช้จ่ายเพิ่มขึ้นจากการนำส่งเงินเข้ากองทุนพัฒนาระบบสถาบันการเงิน เฉพาะกิจ 0.18% หรือ 3,446 ล้านบาท และนำเงินส่งกระทรวงการคลังและนำส่งรายได้ระหว่างกาลกว่า 1.3 หมื่นล้านบาท ทำให้สัดส่วนรายได้ดอกเบี้ยสุทธิต่อสินทรัพย์สุทธิเฉลี่ย 2.51% และสัดส่วนรายได้ดอกเบี้ยสุทธิต่อรายได้รวมสุทธิ 88.25% ขณะที่รายได้ค่าธรรมเนียมและบริการ 5,368 ล้านบาท สูงกว่าปีก่อน มาจากธุรกิจบัตรและบริการอิเล็กทรอนิกส์ ค่านายหน้าและรับชำระค่าเบี้ยประกันภัย เป็นการปรับปรุงผลิตภัณฑ์บริการ
สำหรับทิศทางการดำเนินงานปี 2560 ธนาคารกำหนดไว้ 6 ด้าน คือ การบริหารแบบเศรษฐกิจพอเพียง ส่งเสริมการออมและสร้างวินัยทางการเงิน แก้ไขหนี้ นอกระบบ ธนาคารผู้สูงวัย เอสเอ็มอี สตาร์ทอัพ และดิจิ-ไทย แบงก์กิ้ง